Diari Oficial de la Generalitat Valenciana


Sumari del DOGV 2335, del 31-08-1994 (1994/832281)

ORDRE de 22 d'agost de 1994, de la Conselleria de Treball i Afers Socials, per la qual s'estableix un programa d'ajudes als ens locals afectats pels incendis enguany.
----------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1994/08/22/(1)/dof/vci/html**

### Dades del document

Número de DOGV
:   2335

Data del DOGV
:   31-08-1994

Secció del DOGV
:   DISPOSICIONS GENERALS

Número del document
:   1994/832281


Data del document
:   22-08-1994

Organisme emissor
:   Conselleria de Treball i Afers Socials

Tipus de document
:   Ordre

ORDRE de 22 d'agost de 1994, de la Conselleria de Treball i Afers Socials, per la qual s'estableix un programa d'ajudes als ens locals afectats pels incendis enguany. [94/5965]  
Com a conseqüència dels incendis esdevinguts durant aquest any en la Comunitat Valenciana, on s'han produït una sèrie de danys irreparables a les zones afectades, el Govern Valencià instrumenta a través d'aquesta ordre conjunta una sèrie d'ajudes en col·laboració amb els ens locals, destinades a subvencionar el cost de personal com a conseqüència dels jornals perduts.  
Per això, i d'acord amb el Decret 12/92, de 16 de gener, a través del qual es poden articular, juntament amb les actuacions de caràcter continu i permanent, aquelles altres de naturalesa específica i puntual de situacions que, per diverses raons poden afectar l'estructura socioeconòmica valenciana, i fent ús de les atribucions que em confereix l'article 35.e de la Llei 5/1983, de 30 de desembre, del Govern Valencià  
ORDENE:  
Article primer. Objectius  
S'estableix un programa d'ajudes en col·laboració amb els ens locals afectats pels incendis que s'estan originant enguany, amb la finalitat de pal·liar l'atur produït com a conseqüència d'aquests desastres.  
La dotació pressupostària ascendeix a la quantitat de 200 milions, amb càrrec al programa 322.10, línia de subvenció 420/000/94.  
Article segon. Destinataris  
Seran destinataris els ajuntaments amb terme municipal afectat pels incendis d'enguany i que promoguen la realització d'obres i serveis d'interés general i social, en règim d'execució directa, mitjançant la contractació d'aturats en general i seran prioritàries les obres i els serveis que tinguen per objecte la repoblació forestal i la protecció del medi ambient.  
Article tercer. Requisits  
1. Els treballadors contractats hauran d'estar inscrits com a demandants d'ocupació en l'Inem.  
2. Les obres i/o serveis tindran d'un a tres mesos de durada i seran d'execució directa per part dels ajuntaments.  
Article quart. Ajudes i quanties  
Les ajudes que s'han de concedir als ens sol·licitants estaran en funció del cost de la contractació d'aturats. A aquest efecte assolirà la totalitat dels costos salarials corresponents als treballadors contractats per a la realització de les obres i/o serveis.  
Article cinqué. Sol·licitud, documentació i terminis  
Els ens locals que pretenguen beneficiar-se de la subvenció establerta, presentaran la seua sol·licitud d'acord amb l'annex I que s'adjunta, en la Direcció General d'Ocupació i Cooperació de la Conselleria de Treball i Afers Socials, sense perjudici del que disposa l'art. 38.4 de la Llei 30/92, de Règim Jurídic de les Administracions Públiques i del Procediment Administratiu Comú.  
Juntament amb la sol·licitud s'adjuntarà la següent documentació:  
a) Memòria de l'obra o servei i, si s'escau, el projecte, quan per la seua quantia i volum així ho exigesquen les disposicions legals i reglamentàries vigents. En qualsevol cas hauran de contenir:  
- Pressupost total de l'obra o servei, desglossada per conceptes i amb detall del cost de la mà d'obra (salaris i seguretat social).  
- Justificació de l'interés general o social de la inversió.  
- Durada de l'obra o servei.  
- Nombre de contractes que s'han de realitzar.  
- Plànol de localització (sols en obres).  
b) Certificació negativa de no ser beneficiari d'altres ajudes concedides per al mateix fi per altres institucions públiques o privades.  
El termini de presentació de sol·licituds serà de fins al 31 d'octubre.  
Article sisé. Competències, resolució i recursos  
1. Serà competent per resoldre els expedients el Director General d'Ocupació i Cooperació. Contra la resolució, es podrà interposar davant el conseller de Treball i Afers Socials, en el termini d'un mes des de la notificació, recurs ordinari d'acord amb la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
2. El termini màxim per a resoldre s'estableix en sis mesos i caldrà entendre denegada la petició si aquest transcorre sense que se'n produesca resolució expressa.  
3. La concessió de les ajudes tindrà, en quasevol cas, l'eficàcia demorada al compliment dels terminis i condicions que determinaren aquelles, per la qual cosa els seus destinataris tindran l'obligació de dur a cap la realització dels projectes aprovats conformement al que establesquen les resolucions esmentades i cal que es comprometen a això de forma fefaent.  
Article seté. Pagament i justificació  
Les subvencions concedides es lliuraran de la següent manera:  
1. El 40% de la subvenció es lliurarà una vegada comptabilitzat el crèdit a favor del sol·licitant, a la firma de la resolució.  
2. El 20% es farà efectiu una vegada justificades les despeses en concepte de salaris i de seguretat social corresponents a la subvenció concedida, en quantia igual o superior a la lliurada en el primer termini.  
3. El 40% restant es realitzarà una vegada justificada la totalitat de la despesa.  
Article vuité. Revisió d'expedients  
Produirà la resolució parcial o total de les subvencions concedides, l'incompliment per part dels beneficiaris dels termes, modes i condicions establerts en la resolució de concessió.  
Aquesta resolució de revocació parcial o total requerirà, per a ser adoptada, l'obertura d'expedient, del qual es donarà audiència als interessats. L'òrgan competent serà el mateix que va dictar la resolució controvertida i hi serà d'aplicació el sistema de recursos administratius.  
El falsejament o l'ocultació de dades i documents, si afecten substancialment la concessió i el lliurament de fons públics produirà, a més, la deducció de responsabilitats en l'ordre jurisdiccional pertinent.  
Article nové. Control, avaluació i seguiment  
La Conselleria de Treball i Afers Socials, a través de les seues direccions territorials, durà a cap les funcions de control de les subvencions concedides, d'acord amb les instruccions emanades de la Direcció General d'Ocupació i Cooperació.  
Pertocarà a la Direcció General d'Ocupació i Cooperació realitzar les funcions d'avaluació dels diversos programes en conjunt i del seu seguiment en l'àmbit de la Comunitat Valenciana.  
Per a la realització d'aquestes funcions s'utilitzaran tots els mitjans que estiguen a disposició de la Conselleria de Treball i Afers Socials, fins i tot la contractació amb tercers i la col·laboració en el marc que escaiga de la Inspecció de Treball i Seguretat Social.  
DISPOSICIó FINAL  
Aquesta ordre entrarà en vigor l'endemà de la seua publicació en el Diari Oficial de la Generalitat Valenciana, i produirà efectes des del 15 de juliol de 1994.  
Valencia, 22 d'agost de 1994  
El conseller de Treballl i Afers Socials,  
FRANCISCO JAVIER SANAHUJA SANCHIS  
ANNEX I  
(Nom) ... com a ... de l'ens local d ..., província d ...  
SOL·LICITA: Les ajudes establertes en l'ajuda extraordinària i amb aquesta finalitat es formalitzen els següents apartats:  
1. Localització de l'obra o servei ...  
2. Caracterització:  
2.1. Objectius ...  
2.2. Durada en setmanes ...  
2.3. Dates previstes d'inici i de fi: de ... a ...  
3. Treballadors necessaris per a la realització de l'obra o servei.  
3.1. Nombre de treballadors total ...  
3.2. Nombre d'aturats agrícoles que cal contractar ...  
3.3. Salaris dia/setmana ...  
3.4. Conveni aplicable ..., data publicació ...  
4. Cost total de l'obra o servei.  
4.1. Materials i maquinària ...  
4.2. Import de la mà d'obra ...  
4.2.1. Salaris ...  
4.2.2. Seguretat Social (quota empresarial) ...  
4.3. Transport ...  
4.4. D'altres ...  
5. Quantia total de la subvenció sol·licitada ...  
6. Dades bancàries, on es desitja realitzar les transferències de fons:  
6.1. Entitat bancària ..., clau ...  
6.2 Sucursal d ..., clau ...  
6.3 Núm. compte ..., NIF ...  
..., ... d ... de 1994  
DIRECTOR GENERAL D'OCUPACIó I COOPERACIó  
CONSELLERIA DE TRABALL I AFERS SOCIALS  
Documentació que s'aporta:  
a) Memòria de l'obra o servei, amb el contingut assenyalat en l'ordre.  
b) Certificació negativa de no ser beneficiari d'altres ajudes concedides per al mateix fi per altres institucions públiques o privades.


Còpia Permalink ELI